Fruit d’aquesta nova etapa en la relació sovintejaren les converses perquè Esquerra acceptés entrar a Més un altre cop, amb vista a les eleccions de 2019. “Sempre he pensat que el que cal és col·laborar i avançar junts”, diu Vilaret, en conversa amb aquest setmanari, una de les veus més actives i vehements que s’han manifestat a favor de pactar de bell de nou. Ara la majoria del partit pensa com ella. L’assemblea d’Esquerra Republicana de Mallorca, reunida a Llucmajor el passat 8 de novembre, acceptà “l’oferta de Més per Mallorca d’anar junts a les properes eleccions al Parlament de les Illes Balears i al Consell de Mallorca”, segons explicà en un comunicat la formació. Durant la reunió, el president del partit a Mallorca, Mateu Matas, Xurí, posà de manifest l’existència d’elements ideològics comuns amb els partits de Més i remarcà que “és el moment d’unificar forces per tal de reforçar-nos davant tot el que està passant a l’Estat espanyol”. La diputada Vilaret, per la seva banda, també demanà el vot favorable a la proposta: “Cal ampliar la base”, digué, citant el que sol dir Junqueras. La proposta s’aprovà amb 42 vots a favor, 2 abstencions i cap vot en contra.